**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky z ... 2017, ktorým sa mení a dopĺňa nariadenie vlády Slovenskej republiky č. 36/2015 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb v znení nariadenia vlády Slovenskej republiky č. 122/2016 Z. z. na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu je novelizácia príslušných ustanovení v nadväznosti na konzultácie s Európskou komisiou, nové metodické usmernenia, výklad Európskej komisie k jednotlivým ustanoveniam európskeho právneho rámca pre poskytovanie priamych platieb ako aj vecná a legislatívno-technická úprava vzhľadom na skúsenosti z aplikačnej praxe.

Nariadenie vlády Slovenskej republiky č. 36/2015 Z. z. upravuje podmienky oprávnenosti jednotlivých viazaných platieb. Všeobecné požiadavky na poskytnutie priamych platieb upravuje nariadenie vlády Slovenskej republiky č. 342/2014 Z. z. ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov, ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb. Účelom viazanej podpory je udržanie aktuálnej úrovne produkcie v citlivých sektoroch poľnohospodárskej prvovýroby. Hoci základným konceptom priamych platieb je ich oddelenie od produkcie, určitú časť prostriedkov určených na priame platby je možné vyplácať ako viazanú podporu v tzv. citlivých sektoroch, ktoré čelia určitým ťažkostiam. Platby sú vyplácané na hektáre výmery poľnohospodárskej plochy pri plošných viazaných platbách alebo na kusy zvierat alebo na dobytčiu jednotku pri platbách v sektore živočíšnej výroby. Nariadenie vlády Slovenskej republiky č. 36/2015 Z. z. ustanovuje 10 schém viazaných priamych platieb, ktorými sú platba na pestovanie cukrovej repy, platba na pestovanie chmeľu, platba na pestovanie vybraných druhov ovocia s vysokou prácnosťou, platba na pestovanie vybraných druhov ovocia s veľmi vysokou prácnosťou, platba na pestovanie vybraných druhov zeleniny s vysokou prácnosťou, platba na pestovanie vybraných druhov zeleniny s veľmi vysokou prácnosťou, platba na pestovanie rajčiakov, platba na chov bahníc, jariek a kôz, platba na výkrm vybraných kategórií hovädzieho dobytka, platba na kravy chované v systéme s trhovou produkciou mlieka.

Predkladaný návrh precizuje implementáciu nového systému viazaných priamych platieb, pokiaľ ide o spresnenie ustanovení právneho predpisu s ohľadom na jednoznačnosť výkladu a stanovené kritériá oprávnenosti pre viazanú podporu zohľadňujúc ciele podpôr, ktorým je vytvorenie stimulu na udržanie súčasnej úrovne produkcie a precizovaného zacielenia podpory v jednotlivých sektoroch a oblastiach výroby. Dochádza k doplneniu podporovaných druhov ovocia na základe výsledku konzultácie s Európskou komisiou. Dochádza tiež k menším úpravám vo vzťahu k minimálnej hmotnosti osiva, pokiaľ ide o vybrané druhy zeleniny.

Predložený návrh neustanovuje povinnosti nad rámec právnej úpravy práva Európskej únie.

Návrh nariadenia vlády nebude predmetom vnútrokomunitárneho pripomienkového konania.

Dátum nadobudnutia účinnosti je navrhnutý tak, aby adresáti právneho predpisu mali dostatok času na oboznámenie sa s novou právnou úpravou.

Návrh nariadenia vlády Slovenskej republiky bude mať negatívny vplyv na rozpočet verejnej správy tak, ako je uvedené v doložke vybraných vplyvov, bude mať pozitívne vplyvy na podnikateľské prostredie a nebude mať vplyv na informatizáciu spoločnosti, na zamestnanosť, sociálne vplyvy, životné prostredie a služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu SR, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

Návrh bol predmetom pripomienkového konania, ktorého výsledky sú uvedené vo vyhodnotení pripomeinkového konania.

Návrh nariadenia vlády sa predkladá s rozporom so Slovenskou poľnohospodárskou a potravinárskou komorou.